শেখ সাচী মুহাম্মদ নকশবন্দি

শেখ সাচী মুহাম্মদ নকশবন্দি ছিলেন সপ্তদশ শতাব্দীর একজন প্রখ্যাত সুফি সাধক এবং ইসলাম প্রচারক। তিনি চট্টগ্রাম অঞ্চলে ইসলামের আধ্যাত্মিক ধারা বা সুফিবাদ এবং বিশেষ করে নকশবন্দি ত্বরিকার প্রসারে গুরুত্বপূর্ণ ভূমিকা পালন করেন। তাঁর আধ্যাত্মিক জ্ঞান এবং চারিত্রিক গুণের কারণে তিনি তৎকালীন সমাজে সমধিক পরিচিত ছিলেন। অনুচ্ছেদঃ নক্ষত্ররাজির কথকতা – মাওলানা মুহাম্মদ মঈনুদ্দিন নূরী আল কুরাইশী

 জীবন ও বংশ পরিচয় 
​শেখ সাচী মুহাম্মদ নকশবন্দি আনুমানিক ১৬৮৬ খ্রিস্টাব্দে (১০৪৭ মঘী, ৬ই মুহররম; ১০৯৭ হিজরী) জন্মগ্রহণ করেন। তাঁর পিতার নাম ছিল শেখ বছির মাহমুদ। বংশানুক্রমিকভাবে তিনি ইসলামের প্রথম খলিফা হযরত আবু বকর (রা.)-এর বংশধর ছিলেন। তাঁর জন্মের সময় চট্টগ্রাম অঞ্চলটি তৎকালীন আরাকান রাজ্যের অধীনে ছিল।
​তিনি কুরআন, হাদিস এবং ফিকহ শাস্ত্রে সুপণ্ডিত ছিলেন। তৎকালীন আরাকান ও চট্টগ্রাম অঞ্চলে ইসলাম প্রচারে তিনি গুরুত্বপূর্ণ ভূমিকা পালন করেন এবং তাঁর সান্নিধ্যে এসে অনেক ভিন্ন ধর্মাবলম্বী ইসলাম ধর্ম গ্রহণ করেন। তিনি ছিলেন অত্যন্ত দানবীর; পৈতৃক সূত্রে প্রাপ্ত ১৬০ দৌণ সম্পত্তির মধ্যে অর্ধেক (৮০ দৌণ) তিনি ধর্মীয় ও জনকল্যাণমূলক কাজে দান করেছিলেন।আলী রজা, জ্ঞানসাগর (তৃতীয় খণ্ড: শাহনামা)।

 ​পারিবারিক জীবন ও উত্তরসূরী 
​তিনি সৈয়দা জোবায়দা খানমের (যিনি 'মা পরান বিবি' নামেও পরিচিত ছিলেন) সাথে বিবাহ বন্ধনে আবদ্ধ হন। জোবায়দা খানম ছিলেন হযরত আব্দুল কাদের জিলানী (র.) ও আব্দুর রহিম মাগফুরীর বংশধর। বিয়ের পর তিনি চট্টগ্রামের 'গন্তব্য জোয়ার' (সবুজগ্রাম) এলাকায় বসতি স্থাপন করেন।
​শেখ সাচী মুহাম্মদ নকশবন্দি ও জোবায়দা খানম দম্পতির সন্তান হলেন মধ্যযুগের প্রখ্যাত কবি ও সাধক সৈয়দ আলী রজা (কানু শাহ)। আলী রজা তাঁর বিখ্যাত মহাকাব্য "জ্ঞানসাগর"-এর তৃতীয় খণ্ড 'শাহনামা'-তে তাঁর পিতার জীবনী ছন্দাকারে রচনা করেছেন। শেখ সাচী মুহাম্মদ তাঁর পুত্র আলী রজাকে মাত্র ১৩ বছর বয়সে খেলাফত ও খিলকা প্রদানের মাধ্যমে তাঁর আধ্যাত্মিক উত্তরাধিকারী হিসেবে মনোনীত করেছিলেন।

 বংশীয় পটভূমি ও চট্টগ্রামে আগমন 
​শেখ সাচী মুহাম্মদ নকশবন্দির পূর্বপুরুষগণ আধ্যাত্মিক ও জ্ঞানতাত্ত্বিক ঐতিহ্যের অধিকারী ছিলেন। পারিবারিক সূত্র অনুসারে, তিনি বিশ্বখ্যাত সুফি সাধক ও কবি মাওলানা জালালুদ্দিন রুমি (র.)-এর অধস্তন পুরুষ শেখ মীনা মুহাম্মদ খাঁ আল-নকশবন্দির বংশধর। ১৫৬০ খ্রিস্টাব্দে তাঁর পূর্বপুরুষ দৌলত মুহাম্মদ তাঁর পুত্র পাখা খানকে নিয়ে ভারতের মুর্শিদাবাদ হয়ে গৌড়ে আগমন করেন এবং সেখানে বসতি স্থাপন করেন। তাঁরা গৌড়ে ‘খানকায়ে নকশবন্দিয়ায়ে সিদ্দিকীয়ায়ে মৌলভীয়ায়ে তিবরেজিয়া’ প্রতিষ্ঠা করে ইসলাম প্রচার এবং নকশবন্দি ও মৌলভি ত্বরিকার প্রসারে আত্মনিয়োগ করেন।
​১৫৭৫ খ্রিস্টাব্দের পূর্বে পাখা খান তাঁর তিন পুত্রসহ গৌড় হতে চট্টগ্রামের চক্রশালা অঞ্চলে চলে আসেন। তাঁরই বংশধর এবং শেখ সাচী মুহাম্মদের পিতা শেখ বশির মুহাম্মদ খান আল-নকশবন্দি চট্টগ্রামের তৎকালীন ইসলাম প্রচারে অগ্রণী ভূমিকা পালন করেন। ঐতিহাসিক বর্ণনা অনুযায়ী, নবাব খান বাহাদুর তাঁর নিকট বায়াত গ্রহণ করেছিলেন এবং পীরের প্রতি শ্রদ্ধা স্বরূপ ইসলাম প্রচারের উদ্দেশ্যে ১৬০ দৌণ পরগনাভূমি (নিষ্কর সম্পত্তি) উপহার প্রদান করেন। উত্তরাধিকারসূত্রে শেখ সাচী মুহাম্মদ এই বিশাল ভূ-সম্পত্তি লাভ করেন।

 ​ধর্ম প্রচার ও আধ্যাত্মিক জীবন 
​শেখ সাচী মুহাম্মদ নকশবন্দি তাঁর পৈতৃক সম্পত্তি এবং আধ্যাত্মিক প্রভাবকে ইসলাম প্রচারের কাজে নিয়োজিত করেন। তিনি বৌদ্ধ ও সনাতন ধর্মাবলম্বীদের মধ্যে সুফি দর্শনের প্রসার ঘটান এবং এ উদ্দেশ্যে তাঁর প্রাপ্ত সম্পত্তির অর্ধেক (৮০ দৌণ ভূমি) দান করে দেন। তাঁর স্মৃতি রক্ষার্থে নির্মিত কক্সবাজারের সাচী মসজিদ ওই অঞ্চলের প্রাচীন ঐতিহ্যের অন্যতম নিদর্শন হিসেবে পরিচিত।
​তিনি নকশবন্দি ও সোহরাওয়ার্দিয়া ত্বরিকার একজন উচ্চপর্যায়ের সাধক ছিলেন। তিনি আধ্যাত্মিক মাহফিল ও মাহফিল-ই-সামা (সুফি সংগীত) আয়োজন করতেন। তাঁর অসংখ্য মুরিদ ও খলিফা ছিল, যাদের মধ্যে অলি খাজা এবং বুয়ে খোয়াজা বিশেষভাবে উল্লেখযোগ্য। তাঁর শিষ্য বুয়ে খোয়াজা পীরের প্রতি শ্রদ্ধা নিবেদন স্বরূপ একটি দীঘি খনন করেন, যা বর্তমানে স্থানীয়ভাবে “বুয়ে খোয়াজার দীঘি” বা “বেজার ডি” নামে পরিচিত।

 চিত্রশালা 

 ইন্তেকাল ও সমাধি 
​শেখ সাচী মুহাম্মদ নকশবন্দি ১৭৮০ খ্রিস্টাব্দের ১৩ই জানুয়ারি (১১৪১ মঘী, ২৯শে পৌষ; ১৪ই মহররম ১১৯৩ হিজরী) ইন্তেকাল করেন। তাঁর অন্তিম ইচ্ছা অনুযায়ী, চট্টগ্রামের আনোয়ারা উপজেলার ওষখাইন গ্রামে তাঁরই শিষ্য বুয়ে খোয়াজার খননকৃত দীঘির পূর্বপাশে তাঁকে সমাহিত করা হয়।
​প্রতি বছর ১৩ই জানুয়ারি চট্টগ্রামের আনোয়ারা উপজেলার ওষখাইন দরবার শরীফের গাউসিয়া রহমানিয়া মাওলা মঞ্জিলে তাঁর বার্ষিক ফাতেহা ও ওরশ শরীফ যথাযোগ্য মর্যাদায় উদযাপিত হয়। এই অনুষ্ঠানে দেশ-বিদেশের অসংখ্য ভক্ত ও অনুসারী যোগদান করেন।

 তথ্যসূত্র 

বিষয়শ্রেণী:সুফি দর্শন
বিষয়শ্রেণী:সুফিবাদ
বিষয়শ্রেণী:সুফি সাধক
বিষয়শ্রেণী:সুফি তরিকা
বিষয়শ্রেণী:সুন্নি ইসলামের পণ্ডিত